b'\n_START_ARTICLE_\nCelice CHO\n_START_PARAGRAPH_\nCelice CHO so celi\xc4\x8dna linija, pridobljena iz ovarijev kitajskega hr\xc4\x8dka (Cricetulus griseus). Uporabljajo se v medicinskih raziskavah, biotehnologiji in farmacevtski industriji za proizvodnjo terapevtskih beljakovin. Na podlagi linije, izolirane leta 1957, so se za\xc4\x8dele uporabljati v 1960. letih kot monoplastna celi\xc4\x8dna kultura, ki v svojem okolju potrebuje prolin. Danes se ve\xc4\x8d genetsko razli\xc4\x8dnih linij uporablja za genetske raziskave, raziskave izra\xc5\xbeanja genov \xe2\x80\x93 predvsem za proizvodnjo rekombinantnih beljakovin, prehrano in analize toksi\xc4\x8dnosti. Celice CHO izra\xc5\xbeajo ve\xc4\x8d kot 70\xc2\xa0% vseh za terapevtske namene z rekombinacijo proizvedenih beljakovin. Proizvajajo lahko od\xc2\xa03\xc2\xa0do\xc2\xa010\xc2\xa0gramov rekombinantne beljakovine na liter kulture. Zaradi nizkega \xc5\xa1tevila kromosomov (2n=22) za sesalce so dober model tudi za radiacijsko citogenetiko in tkivno kulturo.'